Laxar hafa ákveðið að slátra laxi úr öllum kvíum á eldisstöð í Reyðarfirði. Veira sem getur valdið blóðþorra greindist í einni kví þar í síðasta mánuði.
Þetta var í fyrsta sinn sem sjúkdómsvaldandi afbrigði svokallaðrar ISA-veiru greindist í laxi hér á landi. Hún tilheyrir inflúensuveirum og er stundum kölluð laxaflensa. Veiran uppgötvaðist við krufningu og sýnatöku eftir að óeðlilega mikið af laxi drapst í einni kvínni. Ákveðið var í samráði við Matvælastofnun að aflífa og farga öllum laxi í kvínni. Fiskurinn var frekar ungur og langt frá því að vera kominn í sláturstærð. Eftirlit var aukið með fiski í öðrum kvíum á eldisstöðinni og var skimað eftir veirunni.
Jens Garðar Helgason, framkvæmdastjóri Laxa, segir í samtali við fréttastofu og veikar vísbendingar hafi fundist um smit í öðrum kvíum. Ekki hafi þó borið á óeðlilegum laxadauða en í samráði við MAST hafi verið ákveðið að flýta slátrun á öllum fiski á stöðinni. Fyrirtækið vilji ekki taka neina áhættu og koma svæðinu strax í hvíld. Fiskinum verður þó ekki öllum fargað heldur er hluti hans kominn í sláturstærð og verður hann settur í vinnslu.
Öllum fiski á einni eldisstöð Laxa í Reyðarfirði verður slátrað af ótta við að veira sem veldur blóðþorra hafi smitast á milli kvía. 